E-4661/2006

Mál þetta, sem dómtekið var 13. nóvember sl., er höfðað 24. ágúst 2006.

Stefnandi er Rauðará ehf., Bugðulæk 3, Reykjavík.

Stefndi er Ingvar Helgason hf., Sævarhöfða 2, Reykjavík.

Dómkröfur

Dómkröfur stefnanda eru þær að stefnda verði með dómi gert að greiða stefnanda 1.291.751 krónu með dráttarvöxtum samkvæmt 1. mgr. 6. gr. laga nr. 38/2001 af 574.892 krónum frá 10. janúar 2002 til 15. janúar 2002, af 786.542 krónum frá þeim degi til 21. maí 2002, en af 1.291.751 krónu frá þeim degi til greiðsludags, allt að frádreginni innborgun í formi úttektar stefnanda hjá stefnda hinn 8. maí 2003 að fjárhæð 631.700 krónur. Þá er krafist málskostnaðar að mati dómsins.

Dómkröfur stefnda eru þær aðallega að hann verði sýknaður af kröfum stefnanda. Til vara er þess krafist að kröfur stefnanda verði lækkaðar. Málskostnaðar er krafist í báðum tilvikum eftir mati dómsins.

Málsástæður stefnanda

Stefnandi byggir kröfur sínar á því að hann hafi fengið framseldar kröfur sem Fréttablaðið ehf. hafi átt á hendur stefnda. Hafi framsalið farið fram með þeim hætti að stefnandi fékk framseldar inneignir Fréttablaðsins ehf. á viðskiptareikningi hjá stefnda. Stefndi hafi viðurkennt skuld sína með því að árita tvær kvittanir um framsalið og með því að færa kröfurnar til eignar hjá stefnanda á viðskiptareikning stefnanda.

Stefnandi hafi fengið framselda kröfu hinn 10. janúar 2002 að fjárhæð kr. 574.892 krónur, hinn 15. janúar 2002 að fjárhæð kr. 211.650 krónur og þann 21. maí 2002 að fjárhæð 505.209 krónur.

Hinn 8. maí 2003 hafi stefnandi tekið út hjá stefnda bifreið samtals að upphæð 631.700 eins og komi fram á viðskiptayfirliti stefnanda. Með því hafi stefndi viðurkennt skuld sína við stefnanda.

Þar sem stefnanda hafi ekki tekist að fá eftirstöðvar kröfunnar greiddar sé honum nauðugur einn kostur að höfða mál þetta.

Stefnandi byggir kröfur sínar á meginreglum samningaréttarins og kröfuréttarins, og þá fyrst og fremst á meginreglunni um efndir fjárskuldbindinga, en hún eigi sér m.a. stoð í 6. kafla laga um lausafjárkaup nr. 50/2000.

Málsástæður stefnda

Stefndi mótmælir kröfum stefnanda. Fréttablaðið ehf. hafi ekki átt og eigi ekki kröfur á stefnda. Á árinu 2002 hafi fyrirsvarsmenn Fréttablaðsins ehf. talið að stefndi skuldaði Fréttablaðinu ehf. 574.892 krónur vegna auglýsinga. Þrátt fyrir að þessar kröfur væru óljósar og umþrættar þá hafi sú krafa verið greidd vegna misskilnings með því að stefnandi, Rauðará ehf., hafi tekið út notaða bifreið hjá stefna á árinu 2003 og hafi andvirði bifreiðarinnar numið 630.000 krónum.

Hugsanlega hafi Fréttablaðið ehf. átt ofangreinda kröfu á hendur stefnda að fjárhæð 574.892 krónur þótt öll kurl séu ekki komin til grafar þar að lútandi, en ljóst sé að ekki hafi verið um frekari kröfur að ræða. Framsali Fréttablaðsins ehf., dags. 15. janúar 2002, á kröfu að fjárhæð 211.650 krónur, sé mótmælt. Það hafi enga þýðingu gagnvart stefnda því það séu engar kröfur á bak við það. Sama eigi við hin tvö skjölin sem stefnandi byggi á.

Dómskjali nr. 5, sem er hreyfingarlist viðskiptamanna Ingvars Helgasonar ehf., sé mótmælt. Sé það skjal ekki í samræmi við viðskiptamannabókhald stefnda.

Að auki telur stefndi að hafi verið einhverjar ógreiddar kröfur frá Fréttablaðinu ehf. á hendur stefnda á árinu 2002, og fyrr, þá séu þær fyrndar. Stefnandi hafi ekki sýnt fram á að Fréttablaðið hafi átt kröfur á stefnda og ekki hvers konar kröfur og frá hvaða tíma þær séu.

Fréttablaðið ehf. hafi verið úrskurðað gjaldþrota í nóvember 2002, frestdagur hafi verið 4. júlí 2002. Meint framsöl á hugsanlegum kröfum til stefnanda í janúar og maí 2002 séu því ólögmæt.

Dráttarvaxtakröfum stefnanda er sérstaklega mótmælt. Vaxtakröfur séu fallnar niður fyrir tómlæti og að auki séu þær fyrndar. Stefnandi hafi ekki sett fram kröfur sínar á hendur stefnda og ætti því ekki rétt á vöxtum fyrr en í fyrsta lagi við þingfestingu málsins. Stefndi hafi ætíð greitt stefnanda þá reikninga sem hafi verið sendir honum, jafnharðan og þeir bárust.

Kröfum og málsástæðum stefnanda er mótmælt.

Kröfum sínum til stuðnings vísar stefndi til meginreglna íslensks kröfuréttar og dómafordæma, ákvæða laga um einkamál í héraði og ákvæða laga um fyrningu skulda.

Niðurstaða

Stefnandi byggir kröfur sínar í málinu á því að Fréttablaðið ehf. hafi framselt stefnanda, Rauðárá ehf., kröfur sem blaðið hafi átt á hendur stefnda, Ingvari Helgasyni ehf. og sé málið höfðað til innheimtu þessara krafna.

Í stefnu er engin tilraun gerð til að gera grein fyrir því hverjar þær kröfur eru sem framseldar voru stefnanda, hvers eðlis þær eru, hvaða viðskipti hafi legið þeim að baki eða hvenær var til þeirra stofnað. Einungis er gerð grein fyrir meintum framsölum á þessum kröfum, sem stefndi hefur mótmælt sem ólögmætum.

Telja verður að skilyrði framsals kröfu sé að krafan sé nægilega skýr og ákveðin, að framsalsgerningurinn sé gildur löggerningur að samningarétti og að krafan sé framseljanleg.

Vegna vanlýsingar stefnanda í stefnu er ekki unnt að taka afstöðu til þessara atriða. Þá verður ekki stuðst við framlögð gögn að þessu leyti.

Telst málatilbúnaður stefnanda ekki uppfylla skilyrði e. liðar 1. mgr. 80 gr. laga nr. 91/1991 um glöggan og skýran málatilbúnað. Verður því ekki hjá því komist að vísa máli þessu frá dómi ex officio.

Eftir þessari niðurstöðu er stefnanda gert að greiða stefnda málskostnað sem ákveðst 200.000 krónur.

Ú R S K U R Ð A R O R Ð

Máli þessu er vísað frá dómi ex officio.

Stefnandi, Rauðará ehf. greiði stefnda, Ingvari Helgasyni ehf., 200.000 krónur í málskostnað.

K-kvk-nf J-kvk-nf